Leeus, tiere uit en tuis ná ‘groot trek’AfriForum se veiligheidsmaatskappy, Forum Sekuriteit, het gehelp het om die groot katte te vervoer (Foto: Forum Sekuriteit) Verskeie organisasies het ingespring en gehelp om 12 leeus en twee tiere van die Ubuntu Wildlife Sanctuary in Groot-Marico, Noordwes, oor meer as 1 200 km na hul nuwe tuiste in Oudtshoorn, Wes-Kaap, te verskuif. Een van dié weldoeners was AfriForum se veiligheidsmaatskappy, Forum Sekuriteit, wat gehelp het om die groot katte te vervoer. Die Ubuntu Wildlife Sanctuary, ŉ niewinsgewende organisasie, het vroeg in 2020 ŉ kennisgewing ontvang om die grond wat hulle in Groot-Marico gehuur het, te ontruim. Dié wildreservaat kon egter, met die hulp van ŉ finansiële belegger, 1 650 ha grond tussen die Oudtshoorn- en Mosselbaai-distrik koop en het besluit om soontoe te verhuis. Die groot katte is verdoof voordat die groot trek begin het (Foto: Ubuntu Wildlife Sanctuary, Facebook) Jurg Olsen en spanleier Robert de Bruyn het begin Mei aangekondig dat die kampe vir die leeus en tiere by die nuwe tuiste klaar ingerig is en die groot trek van die diere, van die noorde tot die suide van die land, het op 21 Mei afgeskop. Die katte het hulle reeds tuisgemaak by hul nuwe tuiste. Llewellynn Hemmens, verteenwoordiger vir Forum Sekuriteit, vertel om die groot katte oor duisende kilometers te vervoer, was nie ŉ maklike taak nie. “Dié verskuiwingsoperasie het ŉ konvooi van 23 voertuie met altesaam 70 mense wat die lang pad aangedurf het, ingesluit. Dit het 23 uur geduur om van Groot-Marico tot in Oudtshoorn te reis,” vertel Hemmens. Die hervestiging van die leeus en tiere het ŉ konvooi van 23 voertuie met altesaam 70 mense wat die lang pad aangedurf het, ingesluit (Foto: Ubuntu Wildlife Sanctuary, Facebook) Forum Sekuriteit het lug- én grondvlakbeskerming gebied deur saam in die konvooi te ry, asook sy lugvleuel in te span met drie vliegtuie en twee hommeltuie wat om die beurt diens afgewissel het. Die volle duur van die operasie was 55 uur en het laat Sondagmiddag (23 Mei) tot ŉ einde gekom. Hemmens vertel dié hervestigingsprojek vorm deel van Forum Sekuriteit se rol om gemeenskappe by te staan en die beskerming van wild speel ook ŉ rol in die weerbaarmaking van gemeenskappe.